b"\n_START_ARTICLE_\nKanalski otoki\n_START_PARAGRAPH_\nPrel\xc3\xadvski ot\xc3\xb3ki ali Kan\xc3\xa1lski ot\xc3\xb3ki (angle\xc5\xa1ko Channel Islands) so skupina britanskih otokov ob francoski obali Normandije v Rokavskem prelivu, zahodno od polotoka Cotentin. Obsegajo dve lo\xc4\x8deni bailiffovi okro\xc5\xbeji (bailivika): bailiffovo okro\xc5\xbeje Guernsey in bailiffovo okro\xc5\xbeje Jersey. \xc5\xa0tevilo prebivalcev oto\xc4\x8dja zna\xc5\xa1a okoli 160.000. Otoki formalno niso del Zdru\xc5\xbeenega kraljestva, ampak so last normandskega vojvode. Ta naslov nosi angle\xc5\xa1ki monarh od osvojitve Anglije Viljema Osvajalca leta 1066. Ker niso del Zdru\xc5\xbeenega kraljestva, tudi ne spadajo v Evropsko unijo.\n_START_SECTION_\nGeografski oris\n_START_PARAGRAPH_\nNaseljeni otoki Kanalskih otokov so: Jersey, Guernsey, Alderney, Sark, Herm (glavni otoki); Jethou, Brecqhou (Brechou) in Lihou. Vsi razen Jerseyja so v bailiviku Guernsey. Minquiers in Ecr\xc3\xa9hous kot tudi Les Dirouilles in Les Pierres de Lecq (Paternosters), nenaseljeni skupini oto\xc4\x8dkov, so del bailivika Jersey. Burhou in Casquets le\xc5\xbeita severozahodno od Alderneyja. V splo\xc5\xa1nem imajo ve\xc4\x8dji otoki pripono -ey, manj\xc5\xa1i pa -hou. To verjetno izhaja iz staronorve\xc5\xa1kih besed ey in holmr._NEWLINE_Skupino manj\xc5\xa1ih otokov Chausey ju\xc5\xbeno od Jerseyja v splo\xc5\xa1nem geografsko ne povezujejo s Kanalskimi otoki. V\xc4\x8dasih jih v angle\xc5\xa1\xc4\x8dini ozna\xc4\x8dujejo kot 'Francoski Kanalski otoki', saj nad njimi upravno bdi Francija. Zgodovinsko so bili povezani z Vojvodino Normandijo, vendar so del francoskega ozemlja skupaj s celinsko Normandijo, in v politi\xc4\x8dnem smislu niso del Britanskih otokov ali Kanalskih otokov. So uradni del komune Granville (Manche). \xc4\x8ceprav sem radi zahajajo obiskovalci iz Francije, jih prebivalci Kanalskih otokov redko obi\xc5\xa1\xc4\x8dejo, saj tudi ni neposrednih povezav z drugih otokov._NEWLINE_V uradni franco\xc5\xa1\xc4\x8dini Kanalskih otokov se otoki imenujejo \xc3\x8eles de la Manche, v Franciji pa za britanske Kanalske otoke uporabljajo izraz \xc3\x8eles anglo-normandes (anglo-normanski otoki). V franco\xc5\xa1\xc4\x8dini Kanalskih otokov so zgodovinsko za celotno oto\xc4\x8dje uporabljali tudi izraza \xc3\x8eles Normandes in Archipel Normand._NEWLINE_Velika plimska razlika okoli otokov omogo\xc4\x8da mo\xc4\x8dno notranje plimsko obmo\xc4\x8dje.\n_START_SECTION_\nZgodovina\n_START_PARAGRAPH_\nKanalske otoke so leta 933 pripojili Vojvodini Normandiji. Leta 1066 je vojvoda Viljem Osvajalec napadel in osvojil Anglijo, ter postal angle\xc5\xa1ki kralj Viljem I. Angle\xc5\xa1ki kralj je leta 1204 izgubil svoja ozemlja v celinski Normandiji. Pod njegovo oblastjo so ostali le Kanalski otoki, ki so predstavljali lo\xc4\x8deno posest angle\xc5\xa1ke krone._NEWLINE_Bailivika imata od poznega 13. stoletja lo\xc4\x8deni upravi. Obe okro\xc5\xbeji politi\xc4\x8dno nimata ni\xc4\x8d skupnega. Nimata skupnih zakonov, skupnih volitev ali skupnega predstavni\xc5\xa1kega telesa, \xc4\x8deprav se stalno medsebojno posvetujeta. Tudi nimata skupnega \xc4\x8dasopisa ali radijske postaje. Imata le skupen televizijski program, ITV Channel Television._NEWLINE_Otoki so se od 17. stoletja politi\xc4\x8dno in trgovinsko povezali z severnoameri\xc5\xa1kimi kolonijami. Oto\xc4\x8dani so v 17. stoletju za\xc4\x8deli sodelovati z novofundlandskim ribi\xc5\xa1tvom. Angle\xc5\xa1ki kralj Karel II. je v znak zahvalnosti za pomo\xc4\x8d, ki jo je bil dele\xc5\xbeen za \xc4\x8dasa svojega izgnanstva na Jerseyju v 1640., podaril kraljevemu predstavniku (bailifu) in guvernerju siru Georgeu Carteretu veliko ozemlje v amaeri\xc5\xa1kih kolonijah in ga celo takoj imenoval New Jersey (Novi Jersey), kar je danes znana ameri\xc5\xa1ka zvezna dr\xc5\xbeava. Sir Edmund Andros z Guernseyja je bil kolonialni guverner v Severni Ameriki in voditelj kratko trajajo\xc4\x8dega Gospodstva Nove Anglije (Dominion of New England)._NEWLINE_Med 2. svetovno vojno so bili otoki edini del Britanskega imperija, ki ga je zasedel Tretji rajh, z edino izjemo dela Egipta, ki ga je zasedel Afri\xc5\xa1ki korpus za \xc4\x8dasa druge bitke pri El Alameinu. Nacisti\xc4\x8dna zasedba med letoma 1940 in 1945 je bila kruta. Ve\xc4\x8d oto\xc4\x8danov so odvedli na prisilno delo v celinska delovna tabori\xc5\xa1\xc4\x8da, tiste oto\xc5\xa1ke Jude, ki se niso pravo\xc4\x8dasno odselili, so poslali v koncentracijska tabori\xc5\xa1\xc4\x8da. Nastal je partizanski odpor in nem\xc5\xa1ko ma\xc5\xa1\xc4\x8devanje, obto\xc5\xbebe zaradi kolaboracije. Na otoke so na prisilno delo pripeljali ve\xc4\x8dinoma Ruse in prebivalce iz vzhodnoevropskih dr\xc5\xbeav, da so gradili utrdbe, ki so danes turisti\xc4\x8dne znamenitosti. Kraljeva vojna mornarica je od \xc4\x8dasa do \xc4\x8dasa blokirala otoke, \xc5\xa1e posebej po osvoboditvi celinske Normandije leta 1944. Mo\xc4\x8dna pogajanja so vodila do \xc4\x8dlovekoljubne pomo\xc4\x8di Rde\xc4\x8dega kri\xc5\xbea, vendar sta med petletno nem\xc5\xa1ko zasedbo na otokih vladala velika lakota in pomanjkanje.\n_START_SECTION_\nPolitika\n_START_PARAGRAPH_\nKanalski otoki so razdeljeni na dve samoupravni okro\xc5\xbeji - bailiwicka. Guernsey in Jersey spadata pod britansko krono, vendar nobeden ni od njiju del Zdru\xc5\xbeenega kraljestva. Od 10. stoletja sta del Vojvodine Normandije. Kraljica Elizabeta II. nosi tradicionalni in obi\xc4\x8dajni naziv normandski vojvoda. Vendar v skladu s predpisi pari\xc5\xa1ke pogodbe iz leta 1259 kraljica ni vojvoda z zakonito mo\xc4\x8djo, temve\xc4\x8d vlada kot kraljica. Ta tradicija je stvar tukaj\xc5\xa1njega ponosa monarhistov, ki vzamejo stvari druga\xc4\x8de v svoje roke. Zdravica ob sve\xc4\x8danih obedih se za\xc4\x8dne kot\xc2\xa0\xc2\xbbKraljica, na\xc5\xa1 Vojvoda\xc2\xab\xc2\xa0in ne kot\xc2\xa0\xc2\xbbNjeno Veli\xc4\x8danstvo, kraljica\xc2\xab\xc2\xa0kot v Zdru\xc5\xbeenem kraljestvu._NEWLINE_Kanalski otoki nimajo predstavnika v britanskem parlamentu in vsak otok ima svoji osnovni zakonodaji, znani kot zakonodajno telo Guernseya in zakonodajno telo Jerseyja, z glavnim prizivom na Sarku in zakonodajnim telesom Alderneyja. Zakoni, ki jih sprejmejo zakonodajna telesa, potrdi tajni dr\xc5\xbeavni svet, kateremu odgovarja oto\xc5\xa1ka vlada._NEWLINE_Vladni sistem izvira iz \xc4\x8dasov Normanov, od katerih izvira tudi ime zakonodaje. Ime zakonodajnih teles (states) izvira iz normanske besede \xc3\x89tats ali estates (krona, cerkev in ljudstvo). Zakonodajna telesa so se skozi \xc4\x8das razvila v demokrati\xc4\x8dne parlamente._NEWLINE_Bailivik vodi bailif. Bailif v vsakem bailiviku je civilni vodja, predsedujo\xc4\x8di \xc4\x8dastnik telesa in tudi vodja sodstva._NEWLINE_V letu 2001 je odgovornost za povezave med Kanalskimi otoki (skupaj z otokom Man) in krono pre\xc5\xa1la iz rok notranjega ministra (Home Secretary) v roke Oddelka predsednika zgornjega doma parlamenta (Lord Chancellor), ki ga je leta 2003 zamenjal Oddelek za ustavne zadeve._NEWLINE_Poleg tega se lahko zakoni britanskega parlamenta s sklepom ministrov (Order-in-Council) raz\xc5\xa1irijo na katerikoli Kanalski otok, kar daje britanskemu parlamentu odlo\xc4\x8dilno odgovornost za dobro vlado na Otokih. Po ustavnem dogovoru se to zgodi le na pro\xc5\xa1njo oto\xc5\xa1ke oblasti in \xc5\xa1e to zelo redko. Na Otokih danes raje spo\xc5\xa1tujejo mednarodne dogovore._NEWLINE_Zadeve, ki so rezervirane za Krono (vlado Zdru\xc5\xbeenega kraljestva), so omejene na obrambo, dr\xc5\xbeavljanstvo in diplomatsko predstavni\xc5\xa1tvo. Otoki niso omejeni s pogodbami, ki jih sklene Zdru\xc5\xbeeno kraljestvo (razen, \xc4\x8de ni druga\xc4\x8de zahtevano), in lahko sklepajo pogodbe s tujimi vladami, razen zadev, ki so rezervirane Kroni. Zdru\xc5\xbeeno kraljestvo je na koncu 20. stoletja dopustilo, da lahko Otoki vzpostavijo neposreden politi\xc4\x8den (nediplomatski) stik s tujimi vladami, da bi se izognili primerov, kjer bi bila britanska veleposlani\xc5\xa1tva primorana preiti na sporazumevanje z vladami bailivikov, ki so bile v sporu z vladno politiko Zdru\xc5\xbeenega kraljestva._NEWLINE_Otoki niso del Evropske unije, ampak so del carinskega obmo\xc4\x8dja Evropske skupnosti s pomo\xc4\x8djo Protokola 3 Pogodbe o Evropski uniji."